|  |
| --- |
| ***«Främling»***  Song av Carola Häggkvist |
|  |
| **Land** | Sverige |
| **Språk** | Svensk |
| **Utgjeve** | 1983 |
| **Sjanger** | Pop, slager |
| **Lengd** | 03:01 |
| **Selskap** | Mariann Records |
| **Komponist** | Lasse Holm |
| **Tekstforfattar** | Monica Forsberg |
| Låtskrivar(ar) | Lasse Holm, Monica Forsberg |
|

«**Främling**» (norsk omsetjing 'framand') er ein svensk slager-popsong frå 1983 som er komponert av Lasse Holm, med tekst av Monica Forsberg. Songen blei framført av Carola Häggkvist i svenske Melodifestivalen 1983, der han vann ein klår siger. Songen blei dimed det svenske bidraget til Eurovision Song Contest 1983 i München, der han enda på ein tredjeplass. Singelen «Främling» blei seinare gjeven ut i heile Europa, og blei gjennombrotslåten for Carola. Det påfølgjande albumet hennar selde i ein million eksemplar i Skandinavia.

Bakgrunn
--------

«Främling» var ein av ti deltakerlåtar i den svenske Melodifestivalen i Malmö 27. februar 1983, og han blei framført av 16 år gamle Carola Häggkvist. I tevlinga fekk ho toppoeng av samtlege juryar, noko som aldri hadde skjedd før i historia til Melodifestivalen. Undervegs i avrøystinga heldt Carola på Bibelen og utbraut: «Eg takkar Gud!» då sigeren var eit faktum.

Med sigeren i Melodifestivalen blei «Främling» det svenske bidraget i den internasjonale finalen i München 23. april same året. I Eurovision Song Contest var Sverige det fjerde bidraget på scena av 20 bidrag. Trass i at mikrofonen til Carola ikkje fungerte heilt i starten, overbeviste ho jurygruppene og enda på ein tredjeplass. Til saman fekk songen 126 poeng – inkludert 12 poeng frå Noreg og Tyskland.

Svenskane hadde på førehand store forventningar til «Främling»; den internasjonale finalen blei følgd av 6,1 millionar svenske tv-sjåarar, tilsvarande 84 prosent av befolkninga i landet. Dette er framleis rekord i Sverige.

Gjennombrotet til Carola
------------------------

For Carola blei «Främling» det store musikalske gjennombrotet hennar. Songen blei ein stor suksess i Skandinavia, og han toppa VG-lista i Norge. Dette var den fyrste svenskspråklege låten til å toppe VG-lista sidan «Tag emot en utsträckt hand» av Ann-Louise Hanson i 1972.

Det påfølgjande albumet *Främling* selde i 1 million eksemplar i Skandinavia, og er framleis det mest selde albumet i Sverige gjennom tidane. Også i Noreg selde albumet bra og låg på VG-lista i over eit halvt år.

Listeplasseringar
-----------------

| Liste (1983) | Høgasteplassering | Versjon |
| --- | --- | --- |
| Flagget til Belgia Belgia, Flandern (Ultratop) | 7 | «Love Isn't Love» |
| Det nederlandske flagget Nederland (Singles Top 100) | 4 | «Je ogen hebben geen geheimen» |
| Flagget til Noreg Noreg (VG-lista) | 1 | «Främling» |
| Flagget til Sverige Sverige (Sverigetopplistan) | 5 | «Främling» |
| Flagget til Tyskland Tyskland (Deutsche offizielle charts) | 68 | «Love Isn't Love» |

Andre versjonar
---------------

Carola spelte inn låten på fleire språk:

* Svensk – «Främling»
* Engelsk – «Love Isn't Love»
* Tysk – «Fremder»
* Nederlandsk – «Je ogen hebben geen geheimen»

Kjelder
-------

1. 1 2 3  Sætre, Eivind M. (22. august 2014). «Carola – Främling». *GV-musikk.no* (på norsk bokmål). Arkivert frå originalen 7. juni 2018. Henta 7. juni 2018.
2. ↑  «Melodifestivalen 1983». *svt.se* (på svensk) (Sveriges Television AB, Stockholm). Henta 7. juni 2018.
3. ↑  «Eurovision Song Contest 1983». *eurovison.tv*. 2018. Arkivert frå originalen 12. juni 2018. Henta 7. juni 2018.
4. ↑  Gylleneskor.se. Carola vi älskar dig – Heja Sverige!. Henta 29. februar 2008. Arkivert versjon.
5. ↑  Hung, Steffen. «norwegiancharts.com - Norwegian charts portal». *www.norwegiancharts.com*. Henta 7. juni 2018.
6. ↑  Hung, Steffen. «Främling (album) – på VG-lista». *www.norwegiancharts.com*. Henta 7. juni 2018.
7. ↑  «Carola - Love Isn't Love». *ultratop.be*. Henta 7. juni 2018.
8. ↑  Hung, Steffen. «Carola - Je ogen hebben geen geheimen». *hitparade.ch*. Henta 7. juni 2018.
9. ↑  Hung, Steffen. «norwegiancharts.com - Carola Häggkvist - Främling». *norwegiancharts.com*. Henta 7. juni 2018.
10. ↑  Hung, Steffen. «swedishcharts.com - Carola Häggkvist - Främling». *swedishcharts.com*. Henta 7. juni 2018.
11. ↑  «Love Isn't Love – Offizielle Deutsche Charts». *www.offiziellecharts.de* (på tysk). Henta 7. juni 2018.

* *Denne artikkelen bygger på «Främling» frå Wikipedia på bokmål, den 15. desember 2023.*